TARYBOS SPRENDIMAS
2005 m. liepos 18 d.
dėl Susitarimo dėl Afrikos ir Eurazijos migruojančių vandens paukščių išsaugojimo sudarymo Europos bendrijos vardu
(2006/871/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 175 straipsnio 1 dalį kartu su 300 straipsnio 2 dalies pirmos pastraipos pirmuoju sakiniu, 300 straipsnio 3 dalies pirma pastraipa ir 300 straipsnio 4 dalimi,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Europos bendrija yra Migruojančių laukinių gyvūnų rūšių išsaugojimo konvencijos (toliau - Bonos konvencija) (2) Susitariančioji Šalis.
(2)
Bonos konvencijos IV straipsnyje numatoma galimybė sudaryti regioninius susitarimus, kurie dėl rūšių, kurių išsaugojimo būklė yra nepatenkinama (II priede nurodytos rūšys), turėtų būti sudaromi kuo greičiau.
(3)
Afrikos ir Eurazijos migracijos kelių vandens paukščiams, kurie priklauso II priede išvardytoms rūšims, nedelsiant turi būti skiriamas dėmesys siekiant pagerinti jų išsaugojimo būklę ir surinkti informaciją, kuria būtų grindžiami sklandūs valdymo sprendimai.
(4)
Pirmojoje Bonos konvencijos Šalių konferencijoje buvo nuspręsta parengti Susitarimą dėl Vakarų Palearktikos Anatidae išsaugojimo. Todėl buvo parengtas ir pervadintas susitarimo projektas, apimantis kitas migruojančių vandens paukščių rūšis.
(5)
Su šiuo susitarimu susijusioje srityje Bendrija priėmė 1979 m. balandžio 2 d. Tarybos direktyvą 79/409/EEB dėl laukinių paukščių apsaugos (3) ir 1992 m. gegužės 21 d. Direktyvą 92/43/EEB dėl natūralių buveinių ir laukinės faunos bei floros apsaugos (4).
(6)
Komisija Bendrijos vardu, laikydamasi 1995 m. birželio 7 d. Tarybos pateiktų derybinių nurodymų, dalyvavo 1995 m. birželio 12-16 d. Hagoje vykusiame derybų susitikime. Šiame susitikime bendru sutarimu buvo priimtas Susitarimas dėl Afrikos ir Eurazijos migruojančių vandens paukščių išsaugojimo (toliau - Susitarimas).
(7)
1995 m. spalio 16 d. Susitarimas buvo pateiktas pasirašyti. Susitarimas buvo pasirašytas Bendrijos vardu 1997 m. rugsėjo 1 d. Jis įsigaliojo 1999 m. lapkričio 1 d.
(8)
Susitarimo X straipsnyje numatoma, kad priedų pakeitimai įsigalioja po devyniasdešimties dienų nuo Šalių susitikimo, kuriame jie priimami visoms Šalims, išskyrus Šalis, kurios pagal jo 6 dalį padaro išlygą.
(9)
Susitarimo priedai buvo iš dalies pakeisti pirmojo Šalių susitikimo, vykusio 1999 m. lapkričio mėnesį Keiptaune, Pietų Afrikoje, ir antrojo Šalių susitikimo, vykusio 2002 m. rugsėjo mėnesį Bonoje, Vokietijoje, rezoliucijomis.
(10)
Susitarimas turėtų būti patvirtintas,
NUSPRENDĖ:
1 straipsnis
Susitarimas dėl Afrikos ir Eurazijos migruojančių vandens paukščių yra patvirtinamas Bendrijos vardu.
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) pagal Susitarimo XVII straipsnį patvirtinimo dokumentą deponuoti Nyderlandų Karalystės Vyriausybei, kuri yra Susitarimo depozitaras.
3 straipsnis
1. Bendrijos kompetencijai priklausančiais klausimais Komisija yra įgaliojama Bendrijos vardu patvirtinti pagal Susitarimo X straipsnio 5 dalį priimtus Susitarimo priedų pakeitimus.
2. Šį darbą Komisijai padeda atlikti Tarybos paskirtas specialus komitetas.
3. 1 dalyje minimas įgaliojimas suteikiamas tik tokiems pakeitimams patvirtinti, kurie atitinka Bendrijos teisės aktus dėl laukinių paukščių ir jų natūralių buveinių išsaugojimo ir jų nekeičia.
4. Tais atvejais, kai Susitarimo priedų pakeitimas nėra įgyvendintas atitinkamuose Bendrijos teisės aktuose per devyniasdešimt dienų nuo jo priėmimo Šalių susitikime, Komisija raštu pranešusi depozitarui prieš pasibaigiant tam devyniasdešimties dienų laikotarpiui pagal X straipsnio 6 dalį padaro išlygą dėl to pakeitimo. Kai vėliau pakeitimas įgyvendinimas, Komisija nedelsdama atšaukia tą išlygą.
4 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2005 m. liepos 18 d.